Ionel Marcel Lepa, ucigașul poliţistului din Timiș, a murit, luni dimineață. Bărbatul a fost găsit spânzurat în grupul sanitar al celulei în care stătea singur, la penitenciarul din Timişoara. Cazul este acum cercetat de procurori.

Potrivit Poliţiei, la data de 10.06.2019, în jurul orei 06:40, Ionel Marcel Lepa, cercetat pentru uciderea poliţistului din cadrul IPJ Timiş, a fost găsit spânzurat în camera de arest de la Penitenciarul Timişoara.

Un echipaj medical a constatat decesul la ora 7:15.

Bărbatul era cercetat pentru ultraj, omor calificat, nerespectarea armelor şi muniţiilor şi uz de armă fără drept. Magistraţii de la Tribunalul Timiş care au decis arestarea preventivă pentru 30 de zile.

Vineri dimineața, bărbatul care a împușcat mortal un polițist aflat în misiune a fost audiat mai bine de două ore. Potrivit unor surse judiciare, Marcel Ionel Lepa și-a recunoscut fapta și a declarat că regretă ce a făcut. De asemenea, bărbatul a susținut că a vrut să-l împuște pe polițist în zona picioarelor, nu în piept și gât.

După ce a fost audiat, Marcel Ionel Lepa a fost reținut, iar apoi arestat preventiv.

Ionel Marcel Lepa l-a împuşcat mortal, în urmă cu o săptămână, în zona pieptului şi gâtului, pe poliţistul Cristian Amariei, în vârstă de 43 de ani, în timp ce acesta încerca să îl captureze. Bărbatul era căutat după ce fusese condamnat pentru tâlhărie.